Aase D. Madsen (DF), 2000-04-25:
Dette lovforslag indeholder 60 ministerbemyndigelser, og det finder Dansk Folkeparti er totalt uacceptabelt.
Jeg vil derfor af principielle grunde tillade mig at citere fra en henvendelse fra Kommunernes Landsforening: »Generelt indeholder de seneste lovforslag og ændringsforslag et stort antal ministerbemyndigelser og brede rammer, hvilket gør det vanskeligt at vurdere, hvilke konsekvenser en vedtagelse af forslaget vil få. Landsforeningen finder det betænkeligt, at energiområdet i stadig større udstrækning reguleres gennem rammelove, hvor færre beslutninger træffes i Folketinget, mens ministeren bemyndiges til at træffe flere og flere gennemgribende beslutninger.«
Dette er vi helt enige i i Dansk Folkeparti, og vi synes, det er meget alvorligt, af hensyn til at vi jo gang på gang diskuterer lovkvaliteten her i Folketinget.
Dansk Folkeparti lægger i øvrigt vægt på, at reformpartiernes aftale, som dette forslag jo bygger på, på nogle områder ikke er bindende længere end til senest 2003.
Og de områder er netop nogle af de områder, som Dansk Folkeparti finder meget vitale.
Det drejer sig om friheden
til at genforhandle markedsåbningstakten og om graden af markedsåbningen, som Dansk Folkeparti ønsker skal være så omfattende som muligt, naturligvis under hensyntagen til take or pay-kontrakterne og muligheden for tilbagebetaling af gælden.
Desuden kan der ske en selskabsopdeling af DONG i et
handelsselskab og et selskab, der tager sig af transmissions- og lageraktiviteter.
Dette finder Dansk Folkeparti også utrolig vigtigt.
Det er derfor positivt, at reformpartierne også er frit stillet på dette område, for i de fleste høringssvar udtrykkes der stor bekymring for DONG's dobbeltrolle, bl.a. når det drejer sig om at forhandle adgang til gasnettene og tariferingen.
Ikke mindst den kendsgerning, at DONG's ejer, energiminister Svend Auken, sidder i baghånd med alle bemyndigelserne, gør, at Dansk Folkeparti deler denne skepsis, som jo i øvrigt helt kan undgås ved en selskabsdeling og ved, at dette indføjes i lovforslaget.
På baggrund af de konkurrencemæssige problemer har producenterne i Nordsøen peget på, at gasdirektivets § 23 burde indsættes i lovforslaget.
Når jeg læser teksten igennem, kan jeg ikke rigtig forstå, hvorfor den ikke er blevet indarbejdet, men nu hører jeg jo fra Venstres ordfører, at det, der ligger i bemærkningerne til forslaget, er bindende og er en garanti, og det må Dansk Folkeparti så stille sig tilfreds med.
Vismændene har i øvrigt i en rapport udtalt interessante synspunkter med hensyn til gældsafvikling og en hurtigere markedsåbning.
Der burde for længst have foreligget en uvildig analyse, så vi kunne have taget stilling til denne inden behandlingen af lovforslaget.
Dansk Folkeparti finder det problematisk, at staten har forkøbsret til ejerandele i selskaber, der ejer distributionsnettet, og at lex NESA-reglen om bloktilskudsreduktion ved salg kan gøres gældende.
Bl.a. har Kommunernes Landsforening peget på en meget god alternativ løsning.
Mon ikke reformpartierne skulle se på den.
Og så vil jeg til slut sige, at vi jo synes, som jeg sagde før, at det er meget vigtigt, at visse dele kan genforhandles i 2003, for dér regner vi med at Dansk Folkeparti er regeringsgrundlag for en borgerlig regering, så vi derfor kan få lejlighed til at sætte et stort fingeraftryk på lovrevisionen.